১। হে বৃত্রনাশক ইন্দ্র! তোমার চেয়ে উৎকৃষ্টতর কেউ নাই, তোমার চেয়ে প্রশস্যতর কেউ নাই, তুমি যেরূপ সেরূপ কেউই নয়। ২। হে ইন্দ্র! সমস্ত চক্র যেভাবে শকটকে অনুবর্তন করে, সেভাবে লোকে তোমাকে অনুবর্তন করে। তুমি সত্যই মহান ও প্রখ্যাত। ৩। হে ইন্দ্র! সমস্ত দেবগণ তোমাকে বলস্বরূপে গ্রহণ করে যুদ্ধ করেছিল। যেহেতু তুমি দিবারাত্রি শত্রুগণকে বধ করছিলে। ৪। হে ইন্দ্র! যে যুদ্ধে তুমি যুদ্ধকারী কুৎস এবং তার সহকারিগণের জন্য সূর্যের রথচক্র অপহরণ করেছিলে। ৫। হে ইন্দ্র! যে যুদ্ধে তুমি একাকী দেবগণের বাধাকারী সকলের সাথে যুদ্ধ করেছিলে এবং হিংসকদের বধ করেছিলে। ৬। হে ইন্দ্র! যে যুদ্ধে তুমি মনুষ্যের জন্য সূর্যকে হিংসা করেছিলে এবং যুদ্ধ কর্ম দ্বারা এতশকে রক্ষা করেছিলে। ৭। হে বৃত্রহন্তা মঘবা! তারপরে তুমি কি অন্যন্ত ক্রুদ্ধ হয়েছিলে? তুমি এ অন্তরীক্ষে দিবসেই দনুর পুত্রকে বধ করেছিলে। ৮। হে ইন্দ্র! তুমি যে বীর্য ও বল প্রদর্শন করেছিলে, তার দ্বারা দ্যুলোকের দুহিতা দুষ্ট হননভিলাষিণী স্ত্রীকে (ঊষাকে) বধ করেছিলে। ৯। হে মহান ইন্দ্র! তুমি দ্যৌ বা দ্যুলোকের কন্যা সকলের পুজনীয় ঊষাকে সংপিষ্ট করেছিলে। ১০। অভীষ্টবর্ষী বৃষরূপ ইন্দ্র যখন উষাকে শিশ্নপ্রয়োগে পিষ্ট করেছিলেন, তখন ভীতা উষা ভগ্ন শকটের নিকট থেকে পলায়ন করলেন। ১১। সেই উষা চূর্ণীকৃত শকট হতে পলায়ন করে বিপাশা নদীর তীরে শয়ন করলেন। ১২। এবং সম্পূর্ণজলা সিন্ধুর চারদিকের মাটিতে ইন্দ্র মায়ার দ্বারা সম্পূর্ণরূপে প্রতিষ্ঠিত হলেন। ১৩। আরও, হে ধর্ষণকারী ইন্দ্র! তুমি শুষ্ণের ধন চারদিক থেকে অবরুদ্ধ ও লুণ্ঠন করেছিলে, তার নগরগুলি ধ্বংস করেছিলে। ১৪। আরও, হে ইন্দ্র! তুমি কুলিতরের অপত্য দাস শম্বরকে (জনৈক অসুরকে : সায়ণ) বৃহৎ পর্বতের উপর পরাজিত করে নিহত করেছিলে। ১৫। আরও, হে ইন্দ্র! চক্রের চতুর্দিকস্থিত শঙ্কুর ন্যায় দাস বর্চির (জনৈক অসুরের : সায়ণ) চতুর্দিকস্থিত পাঁচশত এবং শতসহস্র অনুচরদেরকে সম্পূর্ণরূপে বধ করেছিলে। ১৬। আরও, শতক্রতু ইন্দ্র সে অগ্রুর পুত্র পরাবৃত্তকে স্তোত্রভাগী করেছিলে। ১৭। যজ্ঞপতি বিদ্বান ইন্দ্র অনভিষিক্ত সে তুর্বশ ও যদুকে অভিষেকের যোগ্য করেছিলে। ১৮। হে ইন্দ্র! তুমি তৎক্ষণাৎ সরযু নদীর (সরযু পাঞ্জাবের এক নদী, আধুনিক সরযু নয়) পারে আর্য অর্ণ ও চিত্ররথকে বধ করেছিলে। ১৯। হে বৃত্রহন্তা! তুমি বন্ধুগণ কর্তৃক ত্যক্ত অন্ধ ও পঙ্গুকে অনুনীত করেছিলে, তোমার দত্ত সুক কেউ অতিক্রম করতে সমর্থ নয়। ২০। ইন্দ্র শম্বরের প্রস্তরনির্মিত শত সংখ্যক পুরী হব্যদাতা দিবোদাসকে প্রদান করেছিলেন। ২১। ইন্দ্র, দভীতির জন্য মায়াবলে ত্রিশ সহস্র সংখ্যক দাসকে হনন করেছিলেন। ২২। হে ইন্দ্র! তুমি এ সমস্ত শত্রুদের বিনাশ করেছ। হে বৃত্রহন্তা! তুমি গাভী সকলের পালক, তুমি সকল যজমানের নিকট সমান। ২৩। হে ইন্দ্র! যেহেতু তুমি তোমার বলকে সামর্থ্যযুক্ত করেছিলে, অতএব অধুনাতন কোনও ব্যক্তি একে হিংসা করতে পারে না। ২৪। হে শত্রুবিনাশক ইন্দ্র! অর্যমাদেব তোমার সে মনোহর ধন দান করুন, পূষা সে মনোহর ধন দান করুন, ভগ সে মনোহর ধন দান করুন। করুলতী দেব সে মনোহর ধন দান করুন।